钦定古今图书集成/明伦汇编/氏族典/第472卷 > 蔡懋德
## 钦定古今图书集成/明伦汇编/氏族典/第472卷 > 蔡懋德

按《明外史蔡懋德传》：“懋德，字维立，昆山人。举万历四
十七年进士，授杭州推官。天启五年，行取入都，为礼
部仪制主事，进祠祭员外郎。都城建魏忠贤祠，尚书
率诸司谒贺，独懋德与同官翁鸿业中道托疾归。崇
祯改元，由主客郎中出为江西提学副使，迁浙江右参政，遭内艰去。服除，起井陉兵备，调济南，迁山东按”
察，河南布政。十四年，擢右佥都御史，巡抚山西。十六
年，贼入潼关，陕西尽陷。自蒲州北抵保德二千馀里，
悉与贼邻，恃黄河为限。穷冬冰合，贼骑得长驱。懋德
以疲卒三千，当数十万强寇，日奔走平阳、汾州间。十
二月，岢岚、保德俱告警，太原汹汹。晋王手书趣懋德
还。懋德不得已，分兵守二郡，以十八日去平阳，平阳
遂陷。懋德乃与监司毛文炳、太原知府孙康周、署阳
曲县事长史范志泰等誓以死守。而部将张雄者，守
新南门，与贼通。懋德召中军应时盛，谋将雄调守大
南门。未几，雄缒城出降。懋德北向再拜，出《遗表》付友
人自缢。时盛即弓弦自勒死。文炳被执，抗骂被杀。妻
赵、妾李亦投井死。康周率死士巷战，被执，见杀。志泰
不食死。福王时，懋德谥“忠襄。”文炳，字梦石，郑州人，进
士。康周，字晋侯，安丘人，乡举。志泰，虞城人。时盛，辽阳
人，起家小校。